《阅旧诗轴见夏均父和晁之道诗次其韵寄伯容仲成均父诸友》
宋代·饶节

往者少年日，所慕韩伯休。涉世更百难，得交多胜流。

当时回俗驾，喘汗困万牛。晚看故曹耦，半逝半乃侯。

侯者朱其轮，逝者卧荒丘。荒丘不足悲，朱轮或可羞。

翻然乃自悟，庶几桑榆收。朋侪竞挽止，一往只掉头。

我岂筑室愚，喋喋于道谋。向来汉上行，悬知计未优。

重念佛祖心，独往恐不酬。细看丛林敝，百孔如破裘。

出有造请恶，入怀薪米忧。虽云学道辈，坦途多不由。

我欲独挽之，难哉推陆舟。归来拥白云，草茅有前修。

誓不出山去，三更林莽秋。寄声二三友，兴来过我不。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。